પરંતુ એમોન રોજિંદા માથાના હળવા દુઃખાવાથી પિડાઈ રહ્યો હતો. તાવ અને અનિદ્રાને કારણે મોડી રાત સુધી જાગતો હોવાથી આજે તેને થાક પણ વરતાતો હતો. તે છતાં, આજે, આ ક્ષણે તો એ પણ અહીં હાજર હતો! એક પ્રકારનો ધંધાદારી ઉત્સાહ તે અનુભવી રહ્યો હતો. રાષ્ટ્રીય સમાજવાદી પક્ષ તરફથી એસએસના માણસોને આ એક મહાન ઉપહાર આપવામાં આવ્યો હતો, જેમાં કોઈ પણ પ્રકારનું શારિરીક જોખમ ઉઠાવ્યા વગર તેઓ યુદ્ધમાં સામેલ થઈ શકવાના હતા! બંદુકની ગોળી ખાવાની જહેમત ઉઠાવ્યા વગર, કટોકટીની કોઈ જ ઘટના વગર જ તેઓ આ યુદ્ધમાં કીર્તિ મેળવી લેવાના હતા! પરંતુ નિઃસહાય યહૂદીઓની હત્યા કર્યા પછી માનસિક સ્વસ્થતા જાળવી રાખવી એ કોઈ પણ જર્મન અધિકારી માટે ખૂબ જ મુશ્કેલ બાબત હતી! એસએસના પ્રત્યેક અધિકારીના કોઈને કોઈ મિત્રે માનસિક દબાણ હેઠળ આત્મહત્યા કરી લીધી હતી! અધિકારીઓની આ પ્રકારની માનસિક નબળાઈઓની દુર્ઘટનાઓ સાથે કામ પાડવા માટે એસએસ દ્વારા તાલીમી દસ્તાવેજો બહાર પાડવામાં આવ્યા હતા. એ દસ્તાવેજોમાં, આવી ઘટનાઓને સમજવા માટેના સરળ રસ્તાઓ પણ બતાવવામાં આવ્યા હતા. તેમાં કહેવામાં આવતું હતું કે યહૂદીઓ પાસે કોઈ પ્રકારના સામાજિક, આર્થિક કે રાજકીય હથિયારો ન હોવાને કારણે પહેલી નજરે તેઓ નિશસ્ત્ર દેખાય છે, પરંતુ હકીકતમાં તેઓ પગથી માથા સુધી હથિયારબદ્ધ છે. સૈનિકો, તમે તમારી જાતને સજ્જ કરી લો! કારણ કે એક યહૂદી બાળક પણ સાંસ્કૃતિક ટાઇમ બોમ્બ સમાન છે, યહૂદી સ્ત્રી વિશ્વાસઘાતની જનક છે, અને એક યહૂદી પુરુષ નિર્વિવાદપણે રશિયન કરતાં પણ ખરાબ શત્રુ છે.